ฟอกเงินพุ่ง 4.36 แสนล้าน
ปปง.เผยสถิติฟอกเงินปี 2559 พบเงินดำเกี่ยวข้องอาชญากรรมกว่า 4.36 แสนล้าน ข้าราชการแชมป์ฟอกเงินสูงสุด&nbsp;
20 ก.พ. 2560

ปปง.เผยสถิติฟอกเงินปี 2559 พบเงินดำเกี่ยวข้องอาชญากรรมกว่า 4.36 แสนล้าน ข้าราชการแชมป์ฟอกเงินสูงสุด  
สำนักงานคณะกรรมการป้องกันและปราบปรามการฟอกเงิน (ปปง.) สรุปผลการประเมินความเสี่ยงระดับชาติด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้ายของประเทศไทย พ.ศ. 2559 พบว่ามีเงินจากการก่ออาชญากรรมตามมูลฐานความผิดฟอกเงินมูลค่ากว่า 4.36 แสนล้านบาท
ทั้งนี้ อาชญากรรมที่ก่อให้เกิดรายได้จากการกระทำความผิดสูงสุดคือความผิดต่อตำแหน่งหน้าที่ราชการ ความผิดเกี่ยวกับยาเสพติด ความผิดเกี่ยวกับการหลีกเลี่ยงภาษี ความผิดเกี่ยวกับความไม่เป็นธรรมในการซื้อขายหลักทรัพย์ และความผิดเกี่ยวกับการลักลอบหนีภาษีศุลกากร คิดเป็นมูลค่า 3.76 แสนล้านบาท หรือ 86.18% ของมูลค่าความผิดทั้งหมด
สำหรับธุรกิจแลกเปลี่ยนเงินตราต่างประเทศมีความเสี่ยงการฟอกเงินมูลค่าจากอาชญากรรมที่ผ่านช่องทางธุรกิจแลกเปลี่ยนเงินตรา มีประมาณ 6,770 ล้านบาท หรือ 1.55% ของความเสี่ยงด้านการสนับสนุนทางการเงินแก่การก่อการร้าย   
รายงานจาก ปปง.ระบุว่า ช่องทางที่มีความเสี่ยงด้านการฟอกเงินระดับสูง ได้แก่ ธนาคารพาณิชย์ และผู้ค้าอสังหาริมทรัพย์ ช่องทางที่มีความเสี่ยงด้านการฟอกเงินระดับปานกลางได้แก่ ช่องทางสหกรณ์ ช่องทางธุรกิจแลกเปลี่ยนเงินตรา ช่องทางธุรกิจโอนเงิน
"คดีฟอกเงินไม่มีอายุความ สามารถนำมาใช้จัดการกับผู้คอร์รัปชั่นในประเทศไทยได้ มาตรการที่เราไปตกลงกับยูเอ็นระบุว่า การจัดซื้อของรัฐและการจัดการเงินของรัฐบาลหากกระทำผิดถือเป็นการฟอกเงิน ส่วนนี้จะช่วยรัฐบาลในการปราบปรามการคอร์รัปชั่นได้อีกทางหนึ่ง" รายงานข่าวระบุ